Stanovisko Ministerstva financií SR

k „Návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov a ktorým sa dopĺňa zákon č. 40/1964 Zb. Občiansky zákonník v znení neskorších predpisov“

1. Všeobecne:

Ministerstvo financií SR, ako príslušný ústredný orgán štátnej správy, predložilo na základe § 70 ods. 2 zákona č. 350/1996 Z. z. o rokovacom poriadku Národnej rady Slovenskej republiky na rokovanie vlády návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov a ktorým sa dopĺňa zákon č. 40/1964 Zb. Občiansky zákonník v znení neskorších predpisov. 

Predkladaný návrh zákona reaguje najmä na problém nekontrolovanej migrácie poistníkov v priebehu poistného obdobia spôsobom, že poistník nezaplatí poistné a následne zmení poisťovateľa. Návrh sleduje aj zmenu systému platenia príspevkov členmi Slovenskej kancelárie poisťovateľov (ďalej len „kancelária“). V zmysle platného zákona je člen kancelárie povinný platiť kancelárii ročný príspevok určený percentuálnym podielom z predpísaného poistného za poistenie zodpovednosti za predchádzajúci kalendárny rok. Predložený návrh stanovuje členom kancelárie povinnosť platiť kancelárii ročný príspevok pozostávajúci zo štvrťročných príspevkov určených percentuálnym podielom podľa počtu poistených motorových vozidiel za predchádzajúci kalendárny štvrťrok s tým, že zhromaždenie členom môže rozhodnúť o inom spôsobe určenia výšky príspevku.

V znení predkladaného návrhu boli zapracované do veľkej miery predchádzajúce pripomienky Ministerstva financií SR. 

2. Zdôvodnenie súhlasu s návrhom:

	Ministerstvo financií Slovenskej republiky súhlasí s návrhom zákona z nasledujúcich dôvodov:

-	Súhlasíme s navrhovaným doplnením výluky z povinného zmluvného poistenia, ak ide o zodpovednosť za škodu vzniknutú prevádzkou motorového vozidla pri teroristickom čine alebo vojnovej udalosti. 

-	Domnievame sa, že povinnosť uzavrieť poistenie zodpovednosti, ak toto zanikne počas poistného obdobia pre neplatenie poistného, na zostávajúcu časť poistného obdobia s doterajším poisťovateľom do značnej miery zabráni nekontrolovanej migrácii poistníkov v priebehu poistného obdobia. Ustanovením sa docieli zníženie počtu poistných plnení za nepoistené motorové vozidlá z poistného garančného fondu, ktorý spravuje kancelária. Uvedené by sa malo premietnuť do zníženia výšky príspevkov členov kancelárie. Ustanovenie reaguje aj na problém, keď pri predčasnom zániku poistenia zodpovednosti pre neplatenie poistného prevádzkovatelia motorových vozidiel často nevracajú zelené karty a v zahraničí takto jazdia bez platného poistenia zodpovednosti. Za takéto škody do jedného mesiaca po nezaplatení poistného ručí dotknutý poisťovateľ a následne kancelária. Po výplate poistného plnenia si kancelária vyplatené plnenie vymáha od nepoistených majiteľov motorových vozidiel, čo v prípade veľkých škôd spôsobuje sociálne napätie. Návrh sleduje zníženie počtu prípadov, keď k zániku poistenia zodpovednosti dochádza práve pre nezaplatenie jednotlivej splátky poistného. 

-	Súhlasíme s ustanovením zabraňujúcim prípadom viacnásobného poistenia, ktoré predstavuje nežiadúci jav. V tejto súvislosti, ale upozorňujeme na absenciu ustanovenia, ktoré by vymedzovalo, ktorá poistná zmluva je v prípade viacerých uzavretých poistných zmlúv platná. Navrhujeme, aby ako východisko slúžil napr. dátum uzavretia poistnej zmluvy.

-	V ustanovení upravujúcom systém platenia ročných príspevkov je zapracovaná pripomienka Ministerstva financií SR, aby rozhodným obdobím bolo obdobie kalendárneho štvrťroka. Aj keď podľa nášho názoru existuje možnosť, že stanovenie ročného príspevku podľa počtu poistených motorových vozidiel sa môže v budúcnosti premietnuť do zvýšenia poistného v poistení zodpovednosti pri určitých motorových vozidlách, považujeme uvedené riešenie za spravodlivejšie a prehľadnejšie a nakoľko je kancelária financovaná zo súkromných zdrojov aj za riešenie demokratickejšie.

3. Záver

	Ministerstvo financií Slovenskej republiky súhlasí s predloženým návrhom skupiny poslancov Národnej rady Slovenskej republiky.

Bratislava 12. 12. 2005